تېرو ۲۴ ساعتونو کې د سرې میاشتې د فعالیتونو خبرونه: کابل: ‏د افغانی سرې میاشتې سرپرست عمومی رئیس ښاغلی مولوی مطیع الحق خالص د افغانی سرې میاشتې د مرکزی ریاست له سلګونو مسؤولینو او کارکوونکو سره د کارونو د غوره تنظیم او همغږۍ په موخه ناسته ترسره کړه. بادغېس: ۵ ولسوالیو کې هغه ۸۶۶ کورنیو سره چې مالونه یې د ورښتونو له امله له منځه تللی وو، ۶۰ ټنه د څارویو د خوراکې مرسته ترسره شوه. سرپل: د الجهاد په ولسوالۍ کې د دوه تنو مالدارانو سره چې مالونه یې د ورښتونو له امله له منځه تللی وو؛ د ۴ قلمه غیر خوراکی توکو مرسته وشوه. کونړ: دانګام ولسوالۍ کې د هغه رضاکار له کورنۍ سره چې څه موده وړاندې د موټر د چپه کېدو له امله یې ژوند له لاسه ورکړی و، ۱۵،۰۰۰ افغانۍ نغدی مرسته وشوه. میدان وردګ: روغتیایی اساسی کلینیک او ګرځند روغتیایی ټیم په تېرو ۳۰ ورځو کې په بېلابېلو سیمو کې ۵،۹۹۱ تنو ناروغانو ته روغتیایی خدمات کړی. غزنی: د مرکز اړوند په خاک غریبا سیمه کې ۲۰ تنو ښځینه رضاکارانو ته د لومړنیو روغتیایی مرستو په موخه دوه ورځنی روزنیز ورکشاپ دایر شو. پروان: د مرکز په ګډون د ۷ ولسوالیو په مختلفو سیمو کې د وروستیو اورښتونو له امله ۱۶۰ پېښځپلو کورنیو سره د بېړنیو غیر خوراکی توکو مرستې په موخه سروې ترسره شوه. کندز: ښوونیز مرکز کې د ریاضی برخې له ۴۲ زده کوونکو څخه د درې میاشتنیو زده کړو له بشپړولو وروسته آزموینه واخیستل شوه. فراه: د تیمور شاهی په لېسه کې د سرې میاشتې د پېژندنې په موخه ۴۰ تنو زده کوونکو ته نشراتی غونډه دایره شوه. لغمان: د مرکز مهترلام په ګډون د علیشنګ او علینګار په ولسوالیو کې له ۴۲۸ راستنو شویو کډوالو کورنیو سره د مرستې په موخه سروې وشوه.